קולנוע אסתר (נתניה)

קולנוע אסתר היה בית קולנוע שהוקם בנתניה בשנות ה-40 של המאה ה-20 סמוך לכיכר העצמאות, והיה בית התרבות הראשון של העיר. בתחילת דרכו שימש בית הקולנוע כאולם המסיבות והנשפים של תושבי נתניה. בתקופת המנדט הבריטי שימש מבנה הקולנוע לקליטת מעפילים שהגיעו באופן בלתי חוקי לחופי העיר. פעילות בית הקולנוע נפסקה זמן קצר לאחר פתיחת קניון השרון בשסוף שנות השמונים, ובו בתי קולנוע חדשים. לאחר סגירתו הצטמצמה מאוד הפעילות במבנה. המבנה נרכש בשנת 2006 על ידי חברת השקעות, ותוכניות שונות הוצעו לשימורו או להריסתו. המבנה נהרס בשנת 2024. קולנוע אסתר נבנה בשנת 1936, על ידי יצחק אייזיק גרינשטיין. גרינשטיין שהיה בעל אמצעים, והתגורר בירושלים, התאהב בנתניה ועבר להתגורר בה. הוא חיסל את עסקיו בירושלים, וראה את עתידו בעיר, בה נטע פרדס, ובנה בית מלון, מסעדה, ואת בית הקולנוע. עם הזמן, הפך לחבר מועצת העיר, ומן הדמויות המקובלות בין תושבי העיר. האולם נבנה כך שהכיסאות היו ניידים וניתן היה לשלוף אותם ממקומם לפנות את האולם וליצור בתוכו רחבה, והוא שימש את תושבי העיר לא רק לצפייה בסרטים, אלא התקיימו בו אף אירועים ציבוריים. טקס סיום המחזור הראשון של בית הספר ביאליק, היה האירוע הציבורי הראשון, שנערך בבית הקולנוע. בשנת 1937, הגיע המשורר שאול טשרניחובסקי שהתגורר בתל אביב לביקור בנתניה, ונכבדי העיר ערכו אספה לכבודו באולם הקולנוע. המשורר דיבר בשבחה של אכסניה, נישאו דברים לכבודו ובשבחו, והוקראו משיריו. בשנת 1938 בימים בהם שלטון המנדט הבריטי, אסר עליית יהודים לארץ ישראל, הגיעו משלוחים רבים של מעפילים, לחופי נתניה. המעפילים שמספרם הגיע עד סוף השנה לכ-2,000 נפש, נקלטו על ידי חברי האצ"ל מנתניה. הללו העבירו את העולים ללינה מרוכזת בקולנוע אסתר, שמרתפו הועמד לרשותם על ידי אייזיק גרינשטיין. בית הקולנוע אוורר באמצעות מאווררים גדולים שניתלו בתקרה, בעוד שבתי קולנוע חדשים נפתחו בנתניה ובסביבתה, היו ממוזגים. הסיבה שבבית הקולנוע היו מקומות ישיבה רבים באולם אחד, לעומת מתחמי קולנוע חדשים בעלי מספר רב של אולמות קולנוע, ובהם מספר מקומות מצומצם, דוגמת הסינמה סיטי ברמת השרון, הביאה לסגירת קולנוע אסתר בשנת 1993, ולנטישתו במשך למעלה מעשר שנים. בשנת 2006, לאחר שבמשך שנים הקולנוע עמד נטוש, רכשה חברת "טראס השקעות" בבעלות "משפחת שוסטר" את המבנה, מתוך כוונה להרוס אותו, ולהקים על שטחו בניין למסחר ומגורים. תוכנית להקמת מבנה בן 27 קומות במתחם אושרה בשנת 2009, אך היו התנגדויות להקמת המבנה החדש ללא שימור של בית הקולנוע. בכוונת החברה היה לנצל את כל זכויות הבנייה העומדים לרשותה בהתאם לחוק התכנון והבנייה, אך הוועדה המקומית לתכנון ולבנייה של נתניה התנתה את מתן הרישיון לתוכניות הבנייה של החברה, בשחזור המורשת ההיסטורית של הבניין, וזאת למרות שהקולנוע לא היה ברשימת המבנים המוכרזים לשימור של המועצה לשימור אתרי מורשת בישראל. במאי 2009, לאחר שחברת טראס חתמה על הסכם שחזור עם העירייה, אישרה ועדת המשנה העירונית לתכנון ובנייה את התוכניות של הפרויקט.[דרוש מקור] בהתאם להסכם שנחתם, הייתה אמורה החברה לשחזר את מבנה בית הקולנוע במלואו, ולהעביר אותו לרשות העירייה. בנוסף הוצע שבתוך המבנה יוקם אולם כנסים, שישמש גם כאולם קולנוע, שבו יוקרן למבקרים סרט המתאר את תקופת ההעפלה ואת התפקיד החשוב שהיה לבית הקולנוע בקליטת המעפילים. עוד הוצע שבמרתף בית הקולנוע יוקם מוזיאון לתולדות העיר נתניה, שגגו והמרפסת ישמשו לאירועים עירוניים וקבלות פנים, ושלשכת התיירות העירונית תעבור לשכון גם היא במבנה.[דרוש מקור] בשנת 2021 אושרה סופית תוכנית להריסת המבנה. במרץ 2024 החלה הריסתו. מדיה וקבצים בנושא קולנוע אסתר בוויקישיתוף מפה על בסיס תצלום אויר בהפקת צבא בריטניה, 1945 (באנגלית), גליון Natanya, עם סימון הקולנוע (מספר 14 במקרא), באתר הספרייה הלאומית, אוסף המפות ע"ש ערן לאור טובה לוי, נתניה: ישוחזר קולנוע אסתר ההיסטורי, באתר nrg‏, 18 במאי 2009 ISRAEL, Netanya TODAY. Video Walk, סרטון באתר יוטיוב (אורך: 1:30:30) - בניין קולנוע אסתר בטיול וידאו בנתניה, מאי 2020 אשר אטדגי, תם עידן: קולנוע אסתר המיתולוגי נהרס - זה מה שיקום במקומו, באתר mynet‏ נתניה, 11 במרץ 2024 אלי אלון, נהרס קולנוע אסתר בנתניה, באתר News1 מחלקה ראשונה, 11 במרץ 2024 רנית נחום-הלוי‏, אושרו לבנייה: מגדל מגורים ומלון בן 30 קומות בקו החוף בנתניה, באתר וואלה, 30 ביולי 2009 ניו יורק טיימס, הסרט נגמר, באתר TheMarker‏, 1 בפברואר 2008 נתניה: התנגדות לתוכנית "קולנוע אסתר", באתר בלינקר, ‏2 במרץ 2015 דניאל סלגניק, קולנוע אסתר בנתניה ייהרס סופית: "חלק מההיסטוריה של העיר", באתר mynet‏ נתניה, 5 בנובמבר 2021